CELEX: 32021R2090
Language: lv
Date: 2021-11-25 00:00:00
Title: Komisijas Īstenošanas regula (ES) 2021/2090 (2021. gada 25. novembris), ar ko liedz atļauju titāna dioksīdu lietot par barības piedevu visu sugu dzīvniekiem (Dokuments attiecas uz EEZ)

30.11.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 427/160
               
            
         KOMISIJAS ĪSTENOŠANAS REGULA (ES) 2021/2090
         (2021. gada 25. novembris),
         ar ko liedz atļauju titāna dioksīdu lietot par barības piedevu visu sugu dzīvniekiem
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1831/2003 (2003. gada 22. septembris) par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:
         
                     (1)
                  
                  
                     Regula (EK) Nr. 1831/2003 nosaka, ka piedevu lietošanai dzīvnieku ēdināšanā ir vajadzīga atļauja, un paredz šādas atļaujas piešķiršanas pamatojumu un kārtību. Minētās regulas 10. pants paredz, ka piedevas, kuru lietošana atļauta saskaņā ar Padomes Direktīvu 70/524/EEK (2), jāizvērtē atkārtoti.
                  
               
                     (2)
                  
                  
                     Direktīva 70/524/EEK titāna dioksīdu bez termiņa ierobežojuma atļāva lietot par krāsojošu piedevu (krāsvielas, ko Kopienas noteikumi atļauj izmantot par pārtikas krāsvielām) kaķu un suņu barībā. Ar noteiktiem nosacījumiem direktīva to bez termiņa ierobežojuma atļāva lietot (arī) visu sugu dzīvnieku barībā, izņemot kaķus un suņus. Pēc tam minētā piedeva saskaņā ar Regulas (EK) Nr. 1831/2003 10. panta 1. punktu kā esošs barības līdzeklis tika ierakstīta Lopbarības piedevu reģistrā.
                  
               
                     (3)
                  
                  
                     Saskaņā ar Regulas (EK) Nr. 1831/2003 10. panta 2. punktu saistībā ar tās 7. pantu ir iesniegts pieteikums titāna dioksīdu kā visu sugu dzīvnieku barības piedevu izvērtēt atkārtoti. Pieteikuma iesniedzējs ir lūdzis šo piedevu klasificēt piedevu kategorijā “organoleptiskās piedevas” un funkcionālajā grupā “krāsvielas: vielas, kas barībai piedod krāsu vai to atjauno”. Šim pieteikumam bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.
                  
               
                     (4)
                  
                  
                     Eiropas Pārtikas nekaitīguma iestāde (“Iestāde”) 2021. gada 5. maija atzinumā (3) norādīja, ka secinājumus par titāna dioksīda drošumu mērķsugām, patērētājiem un videi izdarīt nespēj, jo attiecībā uz tā izmantošanu par barības piedevu trūkst konkrētu datu; ņemot vērā, ka nav iespējams izslēgt titāna dioksīda daļiņu genotoksicitāti, par šīs piedevas drošumu mērķsugām (jo īpaši ilgdzīvojošiem dzīvniekiem un reproduktīviem dzīvniekiem), patērētājiem un lietotājiem todas potenciālas bažas. Titāna dioksīdam veltītu pētījumu nav, tāpēc Iestāde nevarēja izdarīt novērtējošus secinājumus par šīs piedevas ietekmi uz acīm un ādu. Iestāde arī norādīja, ka strādājošiem ieelpots titāna dioksīds ir kancerogēnisks un ka nav iespējams izslēgt titāna dioksīda daļiņu genotoksicitāti, tāpēc par lietotājiem, kuri ar šo piedevu rīkojas, būtu jāuzskata, ka arī tas rada bažas. Iestāde arī verificēja ar Regulu (EK) Nr. 1831/2003 izveidotās references laboratorijas iesniegto ziņojumu par analīzes metodi, pēc kuras šo barības piedevu analizē barībā.
                  
               
                     (5)
                  
                  
                     Tādējādi Iestādes 2021. gada 5. maija atzinums liecina: tas, ka par barības piedevu funkcionālajā grupā “krāsvielas: vielas, kas barībai piedod krāsu vai to atjauno” lietots titāna dioksīds nelabvēlīgi neietekmē dzīvnieku veselību, cilvēka veselību vai vidi, nav konstatēts.
                  
               
                     (6)
                  
                  
                     Tātad titāna dioksīda novērtējums liecina: Regulas (EK) Nr. 1831/2003 5. pantā paredzētie atļaujas piešķiršanas nosacījumi nav izpildīti, proti, titāna dioksīda kā tādas barības piedevas, kas ietilpst funkcionālajā grupā “krāsvielas: vielas, kas barībai piedod krāsu vai to atjauno”, atļauja būtu jāliedz.
                  
               
                     (7)
                  
                  
                     Tāpēc barības piedeva titāna dioksīds un to saturoša barība iespējami drīz būtu jāizņem no tirgus. Tomēr šo līdzekļu pašreizējo krājumu izņemšanai no tirgus būtu jāatvēlē zināms periods, lai operatori izņemšanas pienākumu varētu pienācīgi izpildīt.
                  
               
                     (8)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Atļaujas liegšana
            Titāna dioksīdam (E 171) kā dzīvnieku barības piedevai, kura ietilpst funkcionālajā grupā “krāsvielas: vielas, kas barībai piedod krāsu vai to atjauno”, atļauju liedz.
         
         
            2. pants
            Izņemšana no tirgus
            
               1.   Esošos 1. pantā minētās piedevas un to saturošu premiksu krājumus no tirgus izņem līdz 2022. gada 20. martam.
            
            
               2.   Tādas barības sastāvdaļas un barības maisījumus, kuri, izmantojot 1. punktā minēto piedevu vai premiksus, ražoti pirms 2022. gada 20. marta, no tirgus izņem līdz 2022. gada 20. jūnijam.
            
         
         
            3. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 25. novembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 268, 18.10.2003., 29. lpp.
         
         
            (2)  Padomes Direktīva 70/524/EEK (1970. gada 23. novembris) par barības piedevām (OV L 270, 14.12.1970., 1. lpp.).
         
            (3)  EFSA Journal 2021;19(6):6630.